Boeing 737-800
**Air Berlin GmbH & Co Luftverkehrs KG**, josta julkisuudessa käytetään useimmiten nimityksiä *airberlin*, *Air Berlin* tai *airberlin.com*, oli Saksan toiseksi suurin ja Euroopan kuudenneksi suurin lentoyhtiö. Air Berlin ja sen tytäryhtiöt kuljettivat vuonna 2010 33,6 miljoonaa matkustajaa.

Lentoyhtiö hakeutui 15. elokuuta 2017 konkurssiin, sen jälkeen kun sen arabiemiirikuntalainen emoyhtiö Etihad Airways päätti lopettaa sen taloudellisen tukemisen. Saksan valtio tarjosi Air Berlinille niin sanottua välirahoitusta, jotta yhtiö pystyi jatkamaan toimintaansa väliaikaisesti. Air Berlin vähensi lentotoimintaansa vähitellen konkurssin jälkeen, ja yhtiön koko lentotoiminta IATA-koodilla AB päättyi 28. lokakuuta 2017. Pääosa Air Berliinin kalustosta ja liiketoiminnasta myytiin Lufthansalle sekä EasyJetille.

Historia
--------

### 1970-luku

Air Berlin Inc. perustettiin berliiniläisenä charter-lentoyhtiönä heinäkuussa 1978 USA:n Oregonin osavaltiossa USA:n ilmailuviranomaisen FAA hyväksynnällä, koska 2. maailmansodan jälkeen Saksojen yhdistymiseen asti vuonna 1990 ainoastaan voittajavaltioiden lentokoneet saivat lentää Länsi-Berliiniin. Lentoyhtiön virallisena kotipaikkana oli USA:n Floridan osavaltiossa sijaitseva Miami. Yhtiön ensimmäinen lento 28. huhtikuuta 1979 Boeing 707 -koneella suuntautui Berliinistä Palma de Mallorcalle. Air Berlin erikoistui lentoihin Välimeren alueen kohteisiin. Mallorca oli vielä pitkään Air Berlinin tärkein kohde.

### 1990-luku

Saksojen yhdistymisen jälkeen myös Liittoutuneiden suvereniteetti ilmatilaan päättyi, joten hyväksyntä oli tarpeen siirtää Saksan liittotasavallan ilmailuviranomaiselle Luftfahrt-Bundesamt (LBA). 16. huhtikuuta 1991 yhtiön uudeksi toiminimeksi tuli Air Berlin GmbH & Co. Luftverkehrs KG. Seuranneena aikana toimitusjohtaja Joachim Hunold muutti yhtiön yritysprofiilia perusteellisesti. Alkuaan pienestä charter-lentoyhtiöstä kehittyi vähitellen Saksan toiseksi suurin lentoyhtiö reittiyhtiön kaltaisine verkostoineen. Vuodesta 1999 lähtien Air Berlin oli Kansainvälisen ilmakuljetusliiton IATA:n jäsen.

### 2000-luku

Vuonna 2004 Air Berlin perusti yhdessä itävaltalaisen lentoyhtiö Nikin kanssa Euroopan ensimmäisen Low-Fare -allianssin. 1. tammikuuta 2006 Air Berlinin yritysmuoto GmbH & Co. KG muutettiin muotoon PLC & Co. KG. Yhtiö listautui pörssiin 11. toukokuuta 2006. Elokuussa 2006 Air Berlin osti saksalaisen halpalentoyhtiö dba:n. Maaliskuussa 2007 yhtiö osti saksalaisen *LTU Lufttransport-Unternehmen GmbH* -nimisen lentoyhtiön osakekannan ja 49 % sveitsiläisestä *Belair*-lentoyhtiöstä. Syyskuussa 2007 Air Berlin ilmoitti tehneensä sopimuksen saksalaisen Condor-lentoyhtiön ostamisesta, mutta sopimus peruutettiin. Air Berlin aloitti aikataulunmukaisen liikenteen Helsingin ja Düsseldorfin välillä helmikuussa 2006 sekä Helsingin ja Berliinin välillä toukokuussa 2006. Keväällä 2009 yhtiö aloitti liikenteen Helsingin ja Hampurin välillä. Vuonna 2009 Air Berlin PLC ja TUI Travel PLC solmivat Saksan lentotoimiaan koskevan pitkäaikaisen strategisen allianssin. Talviaikataulun 2009/10 käyttöönoton yhteydessä Air Berlin hankki haltuunsa toiminimen TUIfly kaupunkireittiverkoston.

### 2010-luku

Heinäkuussa 2010 julkaistiin tieto, että Air Berlin liittyy jäseneksi maailmanlaajuiseen lentoyhtiöallianssiin Oneworld. Täysjäsenyyden se sai vuoden 2012 alussa.

Elokuussa 2017 Air Berlin hakeutui konkurssin yhtiön ajauduttua rahoituskriisiin. Air Berlinin lentotoiminta IATA-koodilla AB päättyi 28. lokakuuta 2017. NIKI Luftfahrt GmbH:n liikennöimät airberlin-lennot IATA-koodilla HG jatkuivat kuitenkin vielä tämän jälkeenkin. Suuri osa Air Berliinin kalustosta ja liiketoiminnasta, sisältäen 81 lentokonetta, 3000 työntekijää sekä useita nousu- ja laskeutumisslotteja, myytiin 1,5 miljardin euron kauppahinnalla Lufthansalle, jonka on tarkoitus käyttää kalustoa Eurowings-tytäryhtiössään. Lisäksi EasyJet osti Air Berliniltä 25 lentokoneen leasing-sopimukset, osan työntekijöistä sekä useita nousu- ja laskeutumisslotteja Tegelin lentoasemalla 40 miljoonan euron kauppahinnalla.

Tunnusluvut
-----------

|  | 2003 | 2004 | 2005 | 2006 | 2007 | 2008 | 2009 | 2010 |
| --- | --- | --- | --- | --- | --- | --- | --- | --- |
| Liikevaihto [milj. €] | 863,2 | 1033,9 | 1215,2 | 1575,4 | 2536,5 | 3400,7 | 3240,3 | 3723,6 |
| Voitto [milj. €] | 36,7 | −2,9 | −115,9 | 40,1(1) | 21,0 | -75,0 | -9,5 | -97,2 |
| Työntekijöiden määrä | 1956 | 2146 | 2764 | 4108 | 8.360 | 8.311 | 8.278 | 8.900 |
| Lentomatkustajat [tuhansissa] | 10.019 ? | 12.055 ? | 17.505 | 19.702 | 27.863 | 28.559 | 27.911 | 33.593 |
| Kuormituskerroin [%] | 76,72 ? | 79,52 ? | 75,23 | 75,27 | 77,22 | 78,36 | 77,26 | 76,79 |
| Lentokoneet vuoden lopussa | 46 | 47 | 79 | 117 | 124 | 125 | 152 | 169 |

(1) = Air Berlinin jälkikäteen tekemä oikaisu.

Yhteistyö
---------

* Yhdysvallat American Airlines (Oneworld)
* Thaimaa Bangkok Airways
* Yhdistynyt kuningaskunta British Airways (Oneworld)
* Suomi Finnair (Oneworld)
* Kiina Hainan Airlines
* Itävalta Niki (lentoyhtiö)
* Venäjä S7 Airlines (Oneworld)
* Turkki Pegasus Airlines

Laivasto
--------

* Airbus A319-100 16 kpl
* Airbus A320-200 33 kpl, (5 kpl Belairin käytössä)
* Airbus A321-200 8 kpl
* Airbus A330-200 10 kpl
* Airbus A330-300 3 kpl, lentoyhtiö Germanian käytössä
* Boeing 737-300 2 kpl, Germanian käytössä
* Boeing 737-700 27 kpl (32 tilauksessa) 6 kpl Germanian ja 11 kpl TUIFly:n käytössä
* Boeing 737-800 36 kpl (59 tilauksessa)
* Boeing 787-8 (25 tilauksessa)
* Bombardier Dash 8 Q400 10 kpl, lentoyhtiö Luftfahrtgesellschaft Walterin käytössä

Palvelu
-------

Yhtiön palvelukonsepti erosi merkittävästi perinteisistä halpalentoyhtiöistä. Yhtiö tarjosi mm. jatkolentoyhteyksiä hubiensa kautta. Lisäksi palveluihin kuuluivat maksuton ruoka- ja juomatarjoilu, sanomalehdet, istumapaikkojen varausmahdollisuus sekä kanta-asiakasohjelma. Yhtiön huonon taloustilanteen takia maksuttomia palveluita kuitenkin poistettiin vähitellen. Yhtiön sivuilta (saksankielinen osio) pystyi tilaamaan myös tax-free-ostoksia lennolle.

Tunnustuspalkinnot
------------------

* Telegraph Travel Award 2008
* World Travel Award 2008
* European Business Award 2009
* oekom research 2009
* Business Travel Award 2010
* Spain Tourism Award (STAR) 2010
* Skytrax World Airline Award 2010
* Danish Travel Award 2010

Kuvagalleria
------------

* Yhtiön koneita MünchenissäYhtiön koneita Münchenissä
* Berliinin TegelissäBerliinin Tegelissä
* Yhtiön Airbus A319Yhtiön Airbus A319
* Yhtiön Airbus A320-200Yhtiön Airbus A320-200
* Yhtiön Boeing 737-700 Boeing-väreissäYhtiön Boeing 737-700 Boeing-väreissä
* Yhtiön kone HampurissaYhtiön kone Hampurissa
* Boeing 737-700Boeing 737-700

Lähteet
-------

1. ↑  Air Berlinin toimintakertomus 2010 (Arkistoitu – Internet Archive)
2. ↑  Air Berlin hakeutuu konkurssiin *Ilta-Lehti*.  15.8.2017. Alma. Viitattu 15.8.2017.
3. 1 2  Current flight information - airberlin.com *www.airberlin.com*.  Arkistoitu 25.10.2017. Viitattu 20.11.2017. (englanniksi)
4. 1 2  Air Berlin väistyy monopolin tieltä - Lennot loppuvat lauantaina *www.kauppalehti.fi*.  27.10.2017. Viitattu 20.11.2017.
5. ↑  EasyJet Is Expanding Its German Operations With a Takeover of Parts of Air Berlin *Fortune*.  28.10.2017. Viitattu 20.11.2017. (englanniksi)
6. ↑  airberlin *SeatMaestro*. Viitattu 14.7.2023. (englanniksi)
7. ↑  Air Berlinin lehdistötiedote[vanhentunut linkki], 8.9.2009
8. ↑  Air Berlin sopinut Lufthansa-kaupasta - 210 miljoonalla eurolla siirtyy 81 konetta ja 3000 työntekijää *www.kauppalehti.fi*.  27.7.2017. Viitattu 20.11.2017.
9. ↑  easyJet signs agreement with Air Berlin *easyJet Media Centre*.  27.10.2017. Viitattu 20.11.2017. (englanniksi)
10. 1 2 3 4 5  Air Berlinin tunnustuspalkinnot (Arkistoitu – Internet Archive) *Air Berlin, 2011-06-30*
11. ↑  World-Winners 2008 *World Travel Awards*
12. ↑  Winners 2010 (Arkistoitu – Internet Archive) *BusinessTravelAwards, 2010-01-18*

Aiheesta muualla
----------------

* Kuvia tai muita tiedostoja aiheesta **Air Berlin** Wikimedia Commonsissa

* Air Berlin
* 

Oneworldiin kuuluvat lentoyhtiöt
Alaska Airlines | American Airlines | British Airways | Cathay Pacific | Finnair | Iberia | Japan Airlines | Malaysia Airlines | Qantas | Qatar Airways | Royal Air Maroc | Royal Jordanian | S7 Airlines | SriLankan Airlines

**Oneworld Connect:** Fiji Airways

**Entiset jäsenet:** Aer Lingus | Air Berlin | Canadian Airlines | LATAM | Malév | Mexicana